Finnmarksloven er basert på erkjennelsen av de historiske rettigheter man mener samer og befolkningen i Finnmark har til området. På folkemunne snakker man om å «å bli herre i eget hus». Da Finnmarksloven ble innført, var inndelingen av valgkretsene annerledes. Etter hvert som valgkretsene ble endret, har man nå fått et Sameting med flertall utenfor Finnmark fylke. 22 av 39 representanter er pr i dag ikke bosatt i Finnmark, en andel på 56 prosent. Fefos styrerepresentanter er dermed valgt av et sentralt organ med flertall utenfor fylket. Man ble aldri herrer i eget hus. Dette er helt klart i utakt med Finnmarkslovens intensjon.

Når Troms og Finnmark fylker slås sammen, får vi samme situasjon på fylket. Det nye storfylket vil få et flertall utenfor Finnmark, og om man viderefører ordningen som har vært på Sametinget, vil alle representanter være valgt av et flertall utenfor Finnmark. Det strider mot hele intensjonen bak Finnmarkseiendommen, og bryter ned tilliten FEFO har i befolkningen – en tillit som allerede er svært lav. Når lovens intensjon ikke er ivaretatt, bør det vurderes om hele Finnmarksloven bør tas til revidering.